Omnibus presentes litteras inspecturis, frater Johannes, humilis abbas Sancti Benedicti Floriacensis, salutem in Domino. Noverint universi quod cum inter nos, ex una parte, et nobilem virum Johannem, comitem Regitestensem, ex altera, verteretur contentio super quodam nemore quod habemus juxta Salciam, quod Lineium appellatur, tandem, mediantibus bonis viris inter nos et dictum comitem talis compositio interesset quod ipse totum dictum nemus, tam fundum quam superficiem nemoris, nobis quittum clamavit, nos vero, ad petitionem bonorum virorum, denarios de superficie duarum modiatarum ejusdem nemoris, quas in prejudicium nostrum vendiderit dictus comes, necnon et illud totum quod deduci fecerat pro firmatura castri sui de Rethest, eidem quittavimus. Verum nos totam superficiem dicti nemoris, exeptis supradictis remanentibus, infra quatuor annos, aut minus si fieri commode potest, extra fundum nemoris emendam (sic) bona fide vendi faciemus illi vel illis qui de eadem plus dare voluerint et securitatem fuerint competentem; de cujus venditionis pretio, ob reverentiam dict, comitis et amorem, necnon et preces nobilis viri Johanisi domini de Torota, medietatem eidem comiti vel ejus mandato, sine aliqua difficultate, hac vice tantum, deliberabimus liberaliter et benigne. Si vero dictus comes extra duas modiatas et illud quod cepit pro firmatura sua aliquid receperit vel vendiderit, illud totum in partem quam accepturus est computaretur. In cujus rei memoriam presentes litteras sigilli nostri munimine roboravimus. Datum anno Domini millesimo ducentesimo quadragesimo tercio, die Jovis post octavas Purificationis beate Virginis.